News Update: นักลงทุนเกิน 40% ขาดทุนจาก Bitcoin ค่าธรรมเนียมพุ่ง กระเป๋าวาฬแห่เทขาย ตอกย้ำสถานะสินทรัพย์เสี่ยง ผันผวนจริงตามเศรษฐกิจ - FINNOMENA
40% ของผู้ถือ Bitcoin กำลังขาดทุนหนัก หลังมูลค่า Bitcoin หายเกือบ 50% จากจุดสูงสุดในเดือน พ.ย. มาดูกันว่า รายงานจาก Glassnode วิเคราะห์เหรียญคริปโตฯ ที่มีขนาดใหญ่ที่สุดในโลกไว้ว่าอย่างไร
10 พ.ค. 2565

40% ของผู้ถือ Bitcoin กำลังขาดทุนหนัก หลังมูลค่า Bitcoin หายเกือบ 50% จากจุดสูงสุดในเดือน พ.ย. มาดูกันว่า รายงานจาก Glassnode วิเคราะห์เหรียญคริปโตฯ ที่มีขนาดใหญ่ที่สุดในโลกไว้ว่าอย่างไร
Glassnode ใช้มุมมองแบบองค์รวมในการวิเคราะห์ตลาด โดยสิ่งที่เห็นได้ชัดในตอนนี้คือ ตลาดคริปโตฯ กำลังขยายและมีเงินทุนจากสถาบันไหลเข้ามามากขึ้น นี่ทำให้ตลาดกำลังตอบสนองมากขึ้นต่อการเปลี่ยนแปลงของเศรษฐกิจมหภาคและสภาวะการเงินที่เข้มงวด
หรือพูดง่ายๆ ก็คือ ตลาดคริปโตฯ กำลังเคลื่อนไหวตามภาวะเศรษฐกิจ
ทำให้เกิดคำถามว่า สกุลเงินดิจิทัลยังทำหน้าที่เป็นตัวป้องกันความเสี่ยงจากเงินเฟ้อได้อยู่หรือไม่?
เพราะแค่เดือนที่แล้วเพียงเดือนเดียว 15.5% ของวอลเลท Bitcoin ทั้งหมดกำลังขาดทุน หลัง Bitcoin ร่วงลงไปที่ระดับ $31,000 ตามทิศทางหุ้นเทคโนโลยี นี่ชี้ว่า Bitcoin กำลังมีความสัมพันธ์ที่เป็นไปในทิศทางเดียวกับดัชนี Nasdaq
ตอนนี้ 40% ของผู้ถือ Bitcoin กำลังอยู่ในสภาวะ “จมน้ำ” คือการที่ทรัพย์สินมีค่าน้อยกว่าที่จ่ายไปหรือขาดทุนนั่นเอง โดยสัดส่วนของผู้ขาดทุนจะสูงกว่านี้อีกถ้านับแค่ผู้ถือระยะสั้นในช่วง 6 เดือนที่ผ่านมา ในเวลาที่ Bitcoin ขึ้นไปสูงถึง $69,000
ค่าธรรมเนียมในการทำธุรกรรม คืออีกประเด็นที่น่าสนใจ
Glassnode สังเกตเห็น ‘ค่าธุรกรรมเร่งด่วน’ ที่หลั่งไหลเข้ามาในแรงเทขายครั้งล่าสุดนี้ นักลงทุนยอมจ่ายแพงขึ้นเพื่อเร่งเวลาในการทำธุรกรรม และพยายามลดความเสี่ยงในเวลาที่ตลาดผันผวน
ตัวเลขชี้ให้เห็นเลยว่า มูลค่ารวมของค่าธรรมเนียมในการทำธุรกรรมในสัปดาห์ที่แล้วสูงถึง 3.07 BTC หรือมากสุดตั้งแต่เคยเก็บข้อมูลมา
แล้วแรงเทขายครั้งล่าสุดมาจากไหน?
ตอนนี้วอลเลทที่มียอดคงเหลือมากกว่า 10,000 BTC เป็นกลุ่มหลักที่ทำให้เกิดแรงเทขายในช่วง 2-3 สัปดาห์ที่ผ่านมา ขณะที่นักลงทุนรายย่อยกลับมีความเชื่อมั่นมากขึ้น เพราะนักลงทุนที่ถือน้อยกว่า 1 BTC กลายเป็นผู้ถือที่แข็งแกร่งที่สุด ต่างจากข้อมูลในเดือน ก.พ. และ มี.ค. อย่างเห็นได้ชัด
อีกประเด็นที่ส่งผลต่อตลาดคริปโตฯ ตอนนี้คือ การหดตัวอย่างมีนัยสำคัญในซัพพลายของ Stablecoin โดยเฉพาะ USDC ตอนนี้แนวโน้มการไหลออกของเงินทุนยังคงดำเนินต่อไป ไปพร้อมกับการไหลออกของเงินทุนในตลาดอนุพันธ์เนื่องจากอัตราผลตอบแทนถูกบีบเหลือแค่ 2-3%
ตอนนี้มีความอ่อนแออยู่เกือบทุกภาคส่วน โดยแรงกดดันในตลาดตอนนี้มาจากทั้งความเชื่อมั่นที่ไม่ค่อยดีและนักลงทุนและตลาดที่อยู่ในสภาวะเสี่ยงสูง (Risk-Off)
สำหรับมุมมองของ Glassnode นั้น หนทางข้างหน้ายังคงมีอุปสรรคอย่างน้อยก็ในตอนนี้ เพราะ Bitcoin มีความสัมพันธ์กับสภาพเศรษฐกิจในวงกว้างอยู่สูงมาก
ขณะที่ Fundstrat Global Advisors คาดว่า จุดต่ำสุดของราคา Bitcoin จะอยู่ที่ $29,000 และได้แนะนำให้ลูกค้าประกันความเสี่ยงโดยการ Protective Put ระยะเวลา 1-3 เดือน ในสถานะซื้อ (Long Position)
อ้างอิง:
https://www.cnbc.com/2022/05/09/40percent-of-bitcoin-investors-underwater-glassnode-data.html  
https://insights.glassnode.com/the-week-onchain-week-19-2022/?utm_source=n&utm_medium=email&utm_campaign=woc_2022_19  
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Bitcoin
Cryptocurrency
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA